**BUL 211 Bulgarca Metin Çalışması**

**1. Текстът като основна единица на общуване. Темата на текста. Видове текстове.**

Текстът е основна единица на общуване.

Той е смислово, композиционно-структурно и стилово единство. Съдържанието на текста и езиковите средства, с които се изразява то, зависят от сферата на общуване и на конкретната речева ситуация.

Български език владее този, който разбира и създава текстове в различните сфери на общуване – **разговорно-битова**, **официално-делова**, **научна**, **публицистична**, **художествена**.

Текстът се изгражда от последователно разположени изречения, свързани смислово.

Всеки текст се създава при определена речева ситуация и подборът на думите и изреченията зависят от нея.

*В какъв ред изреченията образуват текст?*

***1) Дигнал се една сутрин Хитър Петър и подкарал охранената крава към пазара да я продава.***

***2) През цялото лято Хитър Петър водил кравата си по най-сочните пасища.***

***3) Трима негови съселяни – кръчмарят, бакалинът и попът, – които му завиждали за хубавото име, решили да го надхитрят и направят за смях.***

***4) Охранило се онова добиче, загладило косъма, станало като мрянка.***

***А) 1, 3, 2, 4.***

***Б) 1, 2, 4, 3.***

***В) 2, 1, 4, 3.***

***Г) 2, 4, 1, 3.***

***1) Бре, само четири! – викнал ходжата уплашен и скочил на земята.***

***2) Като отпочинал малко, той преброил магаретата, които вървели напреде му с клепнали уши.***

***3) Тичал подире им, гонил ги, додето се уморили, и яхнал едно от тях.***

***4) Подкарал Настрадин Ходжа пет магарета – да ги продава на пазара.***

***А) 1, 2, 4, 3.***

***Б) 4, 2, 1, 3.***

***В) 4, 3, 2, 1.***

***Г) 3, 4, 2, 1.***

Смисълът на текста се обединява от темата. Тя е основата на неговото съдържание. В повечето случаи текстът може да бъде разчленен на отделни смислови части, които наричаме **подтеми (микротеми)**. Във всяка от тях се разработва отделна страна на темата. Най-често графично подтемите се оформят чрез **абзаци (параграфи)**. Когато озаглавяваме всяка подтема, създаваме план на текста.

Текстът може да бъде **описание**, **повествование** или **разсъждение**.

При **описание** се представят признаци на предмети или явления, разкрива се обстановка, рисува се природна картина или портрет. Засилена е употребата на съществителни и прилагателни имена.

При **повествование** се разказват случки или събития в последователното им протичане. Честа е употребата на глаголи.

Когато доказваме твърдение по определен проблем, създаваме текст **разсъждение**.

В текстовете описанието, повествованието и разсъждението много често се употребяват съвместно.

Текстът е езиково произведение, защото неговият смисъл се изгражда чрез елементите на езика, които се свързват помежду си по правила, присъщи на езика – звуковете образуват морфеми, морфемите – думи, думите чрез различните си значения и форми се свързват с други думи и образуват словосъчетания и изречения. Изреченията на свой ред също се свързват помежду си и така се образува цялостният текст.